Die hoë getal geëvalueerde navorsers by die Universiteit Stellenbosch is `n toonbeeld van die wêreldklas navorsing wat hier gedoen word.
Benewens navorsingsuitsette, word die kwaliteit en impak van navorsing by tersiêre instellings in Suid-Afrika ook gereflekteer in die getal geëvalueerde navorsers, soos geïdentifiseer deur die Nasionale Navorsingstigting (NNS) se evalueringsisteem.
Die NNS-evalueringsisteem word gebruik om individue wat die hoogste standaard van navorsing handhaaf, asook diegene wat sterk potensiaal toon as navorsers, te identifiseer deur middel van `n uitgebreide netwerk van Suid Afrikaanse en internasionale eweknieë. Die evaluerings is gebaseer op die kwaliteit en impak van onlangse navorsingsuitsette (oor `n periode van agt jaar).
Die oorhoofse kategorieë is:
A – vir navorsers wat gereken word as wêreld-leiers in hulle veld;
B – vir navorsers wat redelike internasionale erkenning kry deur hulle eweknieë;
C – vir navorsers wat gereken word as gevestig in hulle veld;
Y - vir jong navorsers wat ten tyde van die aansoek 'n doktorsgraad of ekwivalente kwalifikasie vir minder as vyf jaar beklee;
P – vir jong navorsers met buitengewone potensiaal, wat heel moontlik toekomstige internasionale leiers in hulle veld sal raak.